Document ID: 32006R0262

KOMMISSIONENS FORORDNING (EF) Nr. 262/2006
af 15. februar 2006
om ændring af forordning (EF) nr. 2729/2000 om gennemførelsesbestemmelser for kontrol i vinsektoren
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin (1), særlig artikel 72, stk. 4, og
ud fra følgende betragtninger:
(1)
I artikel 5, stk. 1, i Kommissionens forordning (EF) nr. 2729/2000 (2) er der fastsat bestemmelser om systematisk kontrol på stedet af marker, for hvilke der er indgivet ansøgning om præmie for endeligt ophør.
(2)
I henhold til artikel 8, stk. 1, litra b) og e), i Kommissionens forordning (EF) nr. 1227/2000 af 31. maj 2000 om gennemførelsesbestemmelser til Rådets forordning (EF) nr. 1493/1999 om den fælles markedsordning for vin for så vidt angår produktionskapaciteten (3) omfatter den procedure for indgivelse af ansøgninger om ophørspræmie, som medlemsstaterne skal fastlægge, at der efter ansøgningens indgivelse foretages kontrol af de pågældende vinmarkers eksistens, de pågældende markers areal, deres gennemsnitsudbytte eller deres produktionskapacitet samt kontrol af, at rydningen har fundet sted.
(3)
Da den tekniske udvikling har gjort telemåling til et pålideligt redskab, bør der åbnes mulighed for at anvende telemåling i de medlemsstater, der ønsker det, og når kontrolomfanget tillader det.
(4)
Kontrol på stedet er nødvendig, når de pågældende vinmarkers eksistens skal konstateres, og når deres areal, gennemsnitlige udbytte og produktionskapacitet skal vurderes, fordi disse faktorer ikke kan kontrolleres ved telemåling.
(5)
Derimod kan det ved telemåling kontrolleres, at vinmarkerne faktisk er blevet ryddet, og det bør derfor tillades, at telemåling anvendes til denne kontroletape.
(6)
Da det er vanskeligt at måle et areal ved telemåling, bør denne metode kun kunne anvendes i de tilfælde, hvor produktionen på hele vinmarker ophører.
(7)
Forordning (EF) nr. 2729/2000 bør derfor ændres tilsvarende.
(8)
Foranstaltningerne i denne forordning er i overensstemmelse med udtalelse fra Forvaltningskomitéen for Vin -
UDSTEDT FØLGENDE FORORDNING:
Artikel 1
I artikel 5, stk. 1, i forordning (EF) nr. 2729/2000 indsættes som tredje afsnit:
»Den kontrol af rydningen, der er fastsat i artikel 8, stk. 1, litra e), i forordning (EF) nr. 1227/2000, kan foregå ved telemåling, hvis det drejer sig om ophør af hele vinmarken.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 15. februar 2006.

Labels: 12
15
6